CELEX: 52020PC0454
Language: hu
Date: 2020-08-24
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Ciprusnak nyújtandó ideiglenes támogatásról

EURÓPAI BIZOTTSÁG
            Brüsszel, 2020.8.24.
            COM(2020) 454 final
            2020/0224(NLE)
            Javaslat
            A TANÁCS VÉGREHAJTÁSI HATÁROZATA
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Ciprusnak nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. augusztus 6-án Ciprus a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált a ciprusi hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a következőkhöz: a) különleges szabadság szülők számára, b) a magánszektorbeli alkalmazottakra és az önfoglalkoztatókra vonatkozó betegségbiztosítási rendszer, c) a működésük teljes felfüggesztésére kényszerült vállalatokat támogató rendszer, d) a működésük részleges felfüggesztésére kényszerült vállalatokat támogató rendszer, e) az önfoglalkoztatókra vonatkozó különleges rendszer, f) a szállodai egységekre és a turisztikai szálláshelyekre vonatkozó különleges rendszer, g) az idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer, h) előre meghatározott különleges tevékenységet végző vállalkozások támogatására szolgáló különleges rendszer, valamint i) a mikro- és kisvállalkozások, továbbá az önfoglalkoztatók támogatására szolgáló rendszer. Ezek az intézkedések különösen a következőkre vonatkoznak: 
            
            
               (1)a különleges szabadság bérkompenzációt biztosít azoknak a magánszférában dolgozó szülőknek, akiknek 15 éves vagy fiatalabb, illetve bármilyen korú fogyatékossággal élő gyermeke van;
            
            
               (2)a működésük teljes felfüggesztésére kényszerült vállalkozásokat támogató program, amely a foglalkoztatás fenntartásának feltétele mellett a működésük felfüggesztésére kényszerült vállalkozások alkalmazottainak 90%-a számára bérkompenzációt biztosít. A kompenzáció a munkavállaló fizetésének 60 %-át vagy a munkavállaló 2018-ban (2020. július–augusztus esetében 2019-ben) megkeresett társadalombiztosítási egységeinek 60 %-át fedezi, attól függően, hogy melyik a magasabb összeg. A kompenzáció havonta legfeljebb 1214 EUR és legalább 360 EUR lehet; 
            
            
               (3)a működésük részleges felfüggesztésére kényszerült vállalkozásokat támogató program, amely a foglalkoztatás megtartásának feltétele mellett bérkompenzációt biztosít azon vállalkozások munkavállalói számára, amelyek árbevétele a világjárvány miatt legalább 25 %-kal csökkent. A kompenzáció a munkavállaló fizetésének 60 %-át vagy a munkavállaló 2018-ban megkeresett társadalombiztosítási egységeinek 60 %-át fedezi, attól függően, hogy melyik a magasabb összeg. A kompenzáció havonta legfeljebb 1214 EUR és legalább 360 EUR lehet; 
            
            
               (4)az „önfoglalkoztatókra vonatkozó különleges rendszer”, amely kompenzációt nyújt azon önfoglalkoztató személyek számára, akik az egészségügyi miniszter rendelete és/vagy a Miniszterek Tanácsának határozata alapján semmilyen tevékenységet nem végezhetnek;
            
            
               (5)„a szállodai egységekre és a turisztikai szálláshelyekre vonatkozó különleges rendszer”, amely bérkompenzációt biztosít a szállodaipar és más, idegenforgalmi szálláshelyeket kínáló vállalkozások azon munkavállalóinak támogatására, akiknek a munkáltatója teljes mértékben felfüggesztette működését, vagy árbevétele több mint 40 %-kal csökkent. A programban való részvétel feltétele a foglalkoztatás megtartása;
            
            
               (6)„az idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer”, amely a foglalkoztatás fenntartásának feltétele mellett bérkompenzációt biztosít azon vállalkozások munkavállalói számára, amelyek teljes mértékben felfüggesztették működésüket, vagy amelyek árbevétele több mint 55 %-kal csökkent;
            
            
               (7)az „előre meghatározott különleges tevékenységet végző vállalkozások támogatására szolgáló különleges rendszer”, amely a foglalkoztatás fenntartásának feltétele mellett bérkompenzációt biztosít azon vállalkozások munkavállalói számára, amelyeknek árbevétele legalább 55 %-kal csökken;
            
            
               (8)a legfeljebb 50 alkalmazottat foglalkoztató mikro- és kisvállalkozások, továbbá az önfoglalkoztatók támogatására szolgáló rendszer, amely átalányösszegű támogatást biztosít a kisvállalkozások és az önfoglalkoztatók működési költségeinek támogatására; 
            
            
               (9)a „betegségbiztosítási rendszer”, amely bérkompenzációt biztosít a magánszektorbeli alkalmazottak és az önfoglalkoztatók számára, amennyiben az egészségügyi minisztérium által közzétett jegyzék szerinti kiszolgáltatott személynek minősülnek, a hatóságok karanténba helyezték őket, vagy megfertőződtek a Covid19-vírussal.
            
            
               Ciprus benyújtotta a Bizottságnak a megfelelő információkat. 
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Ciprusnak nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               
                  A javaslat teljes mértékben összhangban van az alapját képező (EU) 2020/672 tanácsi rendelettel.
               
               
                  E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket. 
               
            
         
         
            
               •Összhang az Unió egyéb politikáival
            
            
               
                  E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A szóban forgó eszköz jogalapja az (EU) 2020/672 tanácsi rendelet.  
               
            
            
               •Szubszidiaritás (nem kizárólagos hatáskör esetén) 
            
            
               
                  A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
               
               
                  A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez. 
               
            
            
               •Arányosság
            
            
               
                  A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
               
            
            
               •Hatásvizsgálat
            
            
               
                  A javaslat sürgős jellegére tekintettel nem került sor hatásvizsgálatra.
               
            
            
               4.KÖLTSÉGVETÉSI VONZATOK
            
            
               
                  A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak. 
               
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
         
         
            
               ·lehetőségek az adósság átütemezésére.
            
            
               2020/0224 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Ciprusnak nyújtandó ideiglenes támogatásról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)2020. augusztus 6-án Ciprus pénzügyi támogatást kért az Uniótól annak érdekében, hogy kiegészítse a Covid19-járvány hatásának és a munkavállalókat érintő társadalmi-gazdasági következményeinek kezelésére irányuló nemzeti intézkedéseit. 
            
            
               (2)A Covid19-járvány és a Ciprus által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Ciprus államháztartási hiánya és államadóssága 2020 végére a bruttó hazai termék (GDP) 7 %-a, illetve 115,7 %-a lesz. A Bizottság 2020. nyári időközi előrejelzése szerint Ciprus GDP-je 2020-ban várhatóan 7,7 %-kal esik vissza. 
            
            
               (3)A Covid19-járvány következtében Cipruson a gazdaságilag aktív népesség jelentős része nem tudta folytatni tevékenységét. Ez Ciprus közkiadásainak hirtelen és nagymértékű növekedéséhez vezetett a (4)–(12) preambulumbekezdésben említett következő intézkedésekkel összefüggésben: különleges szabadság szülők számára, a működésük részleges és teljes felfüggesztésére kényszerült vállalatokat támogató rendszer, az önfoglalkoztatókra vonatkozó különleges rendszer, a szállodai egységekre és a turisztikai szálláshelyekre vonatkozó különleges rendszer, az idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer, az előre meghatározott különleges tevékenységet végző vállalkozások támogatására szolgáló különleges rendszer, valamint a mikro- és kisvállalkozásokat és az önfoglalkoztatókat támogató rendszer, végezetül a népegészségügyi intézkedések támogatása betegségbiztosítási rendszer tekintetében. 
            
            
               (4)A Ciprus 2020. augusztus 6-i kérelmében említett „27(I)/2020. sz. törvény” képezte az alapját egy sor, a Covid19-járvány hatásainak kezelését célzó támogatásokat tartalmazó szabályozási jellegű igazgatási intézkedés bevezetésének. A 27(I)/2020. sz. törvény alapján a hatóságok különleges szabadságot vezettek be a szülők számára, amely bérkompenzációt biztosít azoknak a magánszférában dolgozó szülőknek, akiknek 15 éves vagy fiatalabb, illetve bármilyen korú fogyatékossággal élő gyermeke van. A különleges szabadság az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel jövedelemtámogatást nyújt a munkavállalóknak és segít a munkahelyek megőrzésében azáltal, hogy azoknak a szülőknek, akiknek az iskolák zárva tartása alatt gondozniuk kell gyermekeiket, nem kell megszüntetniük munkaviszonyukat.
            
            
               (5)Ezenkívül a hatóságok bevezették a működésük teljes felfüggesztésére kényszerült vállalkozásokat támogató programot, amely a foglalkoztatás megtartásának feltétele mellett a működésük felfüggesztésére kényszerített vállalkozások alkalmazottainak 90 %-a számára bérkompenzációt biztosít. A kompenzáció a munkavállaló fizetésének 60 %-át vagy a munkavállaló 2018-ban (2020. július–augusztus esetében 2019-ben) megkeresett társadalombiztosítási egységeinek 60 %-át fedezi, attól függően, hogy melyik a magasabb összeg. A kompenzáció havonta legfeljebb 1214 EUR és legalább 360 EUR lehet.
            
            
               (6)A működésük részleges felfüggesztésére kényszerült vállalkozásokat támogató program a foglalkoztatás megtartásának feltétele mellett bérkompenzációt biztosít azon vállalkozások munkavállalói számára, amelyek árbevétele a világjárvány miatt legalább 25 %-kal csökkent. A kompenzáció a munkavállaló fizetésének 60 %-át vagy a munkavállaló 2018-ban megkeresett társadalombiztosítási egységeinek 60 %-át fedezi, attól függően, hogy melyik a magasabb összeg. A kompenzáció havonta legfeljebb 1214 EUR és legalább 360 EUR lehet. 
            
            
               (7)Az „önfoglalkoztatókra vonatkozó különleges rendszer” kompenzációt nyújt azoknak az önfoglalkoztatóknak, akik az egészségügyi miniszter rendelete és/vagy a Miniszterek Tanácsának határozata alapján semmilyen tevékenységet nem végezhetnek.
            
            
               (8)A „szállodai egységekre és a turisztikai szálláshelyekre vonatkozó különleges rendszer” bérkompenzációt biztosít a szállodaipar és más, idegenforgalmi szálláshelyeket kínáló vállalkozások azon munkavállalóinak támogatására, akiknek a munkáltatója teljes mértékben felfüggesztette működését, vagy árbevétele több mint 40 %-kal csökkent. A programban való részvétel feltétele a foglalkoztatás megtartása.
            
            
               (9)Az „idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer” a foglalkoztatás fenntartásának feltétele mellett bérkompenzációt biztosít azon szállodaipari és egyéb turisztikai szálláshelyeket kínáló vállalkozások munkavállalói számára, amelyek teljes mértékben felfüggesztették működésüket, vagy amelyek árbevétele több mint 55 %-kal csökkent.
            
            
               (10)Az „előre meghatározott különleges tevékenységet végző vállalkozások támogatására szolgáló különleges rendszer” a foglalkoztatás fenntartásának feltétele mellett bérkompenzációt biztosít azon vállalkozások munkavállalói számára, amelyeknek árbevétele legalább 55 %-kal csökken.
            
         
         
            
               (11)Ezenkívül a 2020. augusztus 6-i ciprusi kérelemben említett, „Kiegészítő költségvetés, ideiglenes állami támogatási keretrendszer a jelenlegi Covid19-helyzetben a gazdaság támogatására” elnevezésű intézkedés támogatásokat vezet be a legfeljebb 50 alkalmazottat foglalkoztató mikro- és kisvállalkozások, valamint az önfoglalkoztatók számára. A kérelemben csak azon kiadások összegei szerepelnek, amelyek önfoglalkoztatók vagy egyszemélyes társaságok támogatásával kapcsolatosak. Ezek a támogatások átalányösszegű támogatást biztosítanak a kisvállalkozások és az önfoglalkoztatók működési költségeinek fedezéséhez. A támogatási rendszer az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel célja az önfoglalkoztatók vagy hasonló munkavállalói kategóriák jövedelemcsökkenéssel vagy jövedelemkieséssel szembeni védelme. 
            
            
               (12)Végezetül a „betegségbiztosítási rendszer” bérkompenzációt biztosít a magánszektorbeli alkalmazottaknak és az önfoglalkoztatóknak, amennyiben az egészségügyi minisztérium által közzétett jegyzék szerinti kiszolgáltatott személynek minősülnek, a hatóságok karanténba helyezték őket, vagy megfertőződtek a Covid19-vírussal.
            
            
               (13)Ciprus teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Ciprus megfelelő bizonyítékokat nyújtott be a Bizottsághoz arra vonatkozóan, hogy 2020. február 1-je óta 479 070 000 EUR-val növekedtek a tényleges és tervezett közkiadásai a következőkhöz közvetlenül kapcsolódó összegek emelkedése miatt: különleges szabadság szülők számára, a működésük részleges vagy teljes felfüggesztésére kényszerült vállalatokat támogató rendszer, az önfoglalkoztatókra vonatkozó különleges rendszer, a szállodai egységekre és a turisztikai szálláshelyekre vonatkozó különleges rendszer, az idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer, az előre meghatározott különleges tevékenységet végző vállalkozások támogatására szolgáló különleges rendszer, valamint a mikro- és kisvállalkozásokat és az önfoglalkoztatókat támogató rendszer. Ez hirtelen bekövetkezett és nagymértékű növekedést jelent, mivel az új intézkedések a ciprusi vállalkozások és munkaerő jelentős hányadát érintik.
            
            
               (14)Az (EU) 2020/672 rendelet 6. cikkének megfelelően a Bizottság konzultált a ciprusi hatóságokkal, és ellenőrizte a 2020. augusztus 6-i kérelemben említett csökkentett munkaidős foglalkoztatáshoz és hasonló intézkedésekhez, valamint a Covid19-járvánnyal kapcsolatos egészségügyi intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését. 
            
            
               (15)Következésképpen pénzügyi támogatást kell nyújtani annak érdekében, hogy Ciprus segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez.
            
            
               (16)E határozat nem sértheti az egységes piac működésének torzulásaira vonatkozó bármely, különösen az EUMSZ 107. és 108. cikke alapján lefolytatandó eljárás eredményét. Nem szünteti meg a tagállamokkal szembeni azon követelményt, hogy az EUMSZ 108. cikkével összhangban értesítsék a Bizottságot az állami támogatások lehetséges eseteiről.
            
            
               (17)Ciprusnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, milyen mértékben valósultak meg ezek a kiadások.
            
            
               (18)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Ciprus meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT: 
            
            
               1. cikk
            
            
               Ciprus teljesíti az (EU) 2020/672 rendelet 3. cikkében meghatározott feltételeket.  
            
            
               2. cikk
            
            
               (1)Az Unió Ciprus rendelkezésére bocsát legfeljebb 479 070 000 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap. 
            
            
               (3)A Bizottság az uniós pénzügyi támogatást legfeljebb nyolc részletben bocsátja Ciprus rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek. 
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.  
            
            
               (5)Az (EU) 2020/672 rendelet 4. cikkében említett uniós finanszírozás költségei az egyes részletek tekintetében, valamint a finanszírozás kapcsán az Unió által fizetendő díjak, költségek és kiadások Ciprust terhelik. 
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt. 
            
            
               3. cikk 
            
            
               Ciprus a következő intézkedéseket finanszírozhatja:
            
         
         
            
               a)a 27/I/2020. sz. törvény, valamint a 127/148/151/184/192/212/213/235/2020. sz. szabályozási jellegű igazgatási intézkedések szerinti különleges szabadság szülők számára;
            
            
               b)a 27/I./2020. sz. törvény, a 131/148/151/188/212/213/239/2020. sz. és a 151/187/212/213/238/243/273/2020. sz. szabályozási jellegű igazgatási intézkedések szerinti, a működésük részleges, illetve teljes felfüggesztésére kényszerült vállalatokat támogató rendszer; 
            
            
               c)a 27/I/2020. sz. törvény, valamint a 129/148/151/186/213/237/322/2020. sz. szabályozási jellegű igazgatási intézkedések szerinti különleges rendszer az önfoglalkoztatók számára;
            
            
               d)a 27/I/2020. sz. törvény, valamint a 269/317/2020. sz. szabályozási jellegű igazgatási intézkedések szerinti, szállodai egységekre és a turisztikai szálláshelyekre vonatkozó különleges rendszer; 
            
            
               e)a 27/I/2020. sz. törvény, valamint a 270/318/2020. sz. szabályozási jellegű igazgatási intézkedések szerinti, az idegenforgalmi ágazathoz kapcsolódó vagy a turizmus által érintett vállalkozások, továbbá a működésük teljes felfüggesztésére kötelezett vállalkozásokkal társult vállalkozások támogatására szolgáló különleges rendszer; 
            
            
               f)a 27/I/2020. sz. törvény, valamint a 272/320/2020. sz. szabályozási jellegű igazgatási intézkedések szerinti, az előre meghatározott különleges tevékenységet végző vállalkozások támogatására szolgáló különleges rendszer; 
            
            
               g)a „Kiegészítő költségvetés, ideiglenes állami támogatási keretrendszer a jelenlegi Covid19-helyzetben a gazdaság támogatására” szerinti támogatási rendszer mikro- és kisvállalkozások, valamint önfoglalkoztatók számára – a kiadások azon részére vonatkozóan, amely önfoglalkoztatók és egyszemélyes társaságok támogatásához kapcsolódik; 
            
            
               h)a 27/I/2020. sz. törvény, valamint a 128/148/151/185/212/236/2020. sz. szabályozási jellegű igazgatási intézkedések szerinti betegségbiztosítási rendszer.
            
            
               4. cikk
            
            
               Ciprus [DÁTUM: 6 hónappal e határozat kihirdetését követően]-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               5. cikk
            
            
               Ennek a határozatnak a Ciprusi Köztársaság a címzettje.
            
            
               6. cikk
            
            
               Ezt a határozatot az Európai Unió Hivatalos Lapjában ki kell hirdetni. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.